Author: valera
Last saved by: agenda0
Company: Úrad vlády Slovenskej republiky

Úrad vlády SR						   Na rokovanie vlády SR
Sekcia hospodárskej politiky					    dňa  31.10.2001
									    k číslu: 7157/2001
									    k bodu: 16

Stanovisko

k Útlmu banskej činnosti a likvidácii hnedouhoľnej bane v a.s. Baňa Dolina Veľký Krtíš
––––––––––––––––––––––––––––––––––––––––––––––––––––––––––––––––––-

I.

	Materiál predkladá minister hospodárstva ako iniciatívny. Obsahuje návrh uznesenia, predkladaciu správu, výsledok prerokovania a návrh komuniké.

	Predstavenstvo Bane Dolina, a.s. Veľký Krtíš (63 % zamestnanecká a.s. Dolina Veľký Krtíš, 3,18 % RIF a 33,82 % FNM, ktorý svoj podiel k 30.6.2001 predal spoločnosti ORSIA, a.s., o.c.p. Bratislava) podalo ministrovi hospodárstva v októbri 1999 podnet na vyhlásenie útlmu ťažby.

	Vláda svojím uznesením č. 880 súhlasila v roku 1997 s pokračovaním sociálnej ťažby v Bani Dolina do roku 2002 a jej dotovaním zo štátneho rozpočtu do roku 2001 (51 až 60 mil. Sk ročne). Pre rok 2001 sa uvádza dotácia na sociálnu ťažbu vo výške 51,2 mil. Sk a dotácia na útlm banskej činnosti 4 mil. Sk.

	Navrhuje sa v návrhu rozpočtu kapitoly MH SR na rok 2002 a nasledujúce roky zabezpečiť finančné prostriedky na pokrytie nákladov útlmu banskej činnosti, ktoré preukázateľne nebude môcť pokryť Baňa Dolina, a.s. Veľký Krtíš, maximálne do výšky schválenej zákonom o štátnom rozpočte ( pre rok 2002 je v návrhu štátneho rozpočtu vyčlenených na tento účel 55,8 mil. Sk). 

Poskytnutie štátnej pomoci je podmienené uzavretím dohody medzi akcionármi a poskytovateľom štátnej pomoci (MH SR), že po skončení likvidácie hlavných banských diel a zahladení následkov banskej činnosti trhovo ocenia zostávajúci majetok a podľa pomeru financovania likvidácie sa časť trhovo oceneného majetku vo finančnom vyjadrení vráti do štátneho rozpočtu.	

Navrhnuté riešenie predpokladá uzavretie ďalších zmlúv medzi akcionármi a MH SR: o účasti zástupcov štátu v orgánoch spoločnosti, o použití prostriedkov akciovej spoločnosti prednostne na likvidáciu Bane Dolina, o spôsobe predaja zariadenia Bane Dolina a použitia prostriedkov z tohto predaja a o spôsobe ako bude naložené so zostávajúcim majetkom spoločnosti po skončení likvidácie bane.

II.

	Pripomienkového konania sa zúčastnilo 6 orgánov, z ktorých tri nemali pripomienky. Pripomienky ostatných účastníkov boli akceptované, alebo vysvetlené.

	Materiál by mal reagovať na stanovisko Úradu pre štátnu pomoc, uvedené v prílohe č. 6, a zosúladiť navzájom odôvodnenie a argumentáciu pre poskytovanie štátnej pomoci a vyjadriť podmienky jej poskytnutia s textom uvedeným na str. 1 Predkladacej správy v súlade so zákonom NR SR č. 231/1999 Z.z. o štátnej pomoci. 

III.

	Porada ekonomických ministrov vlády SR 8.10.2001 po prerokovaní predkladaného návrhu  odporučila predkladateľovi:
- v návrhu uznesenia vlády v bode B.6. doplniť Okresný úrad práce,
- prerokovať s MF SR a v súlade so zákonom o rozpočtových pravidlách  preformulovať text v bode B.2. návrhu uznesenia vlády  a
odporučila vláde upravený dokument prerokovať.

	V súvislosti s novou formuláciou bodu B.2. návrhu uznesenia vlády, v ktorom je poskytnutie štátnej pomoci podmienené uzatvorením dohody medzi akcionármi a MH SR, že po skončení likvidácie banských diel bude zostávajúci majetok trhovo ocenený a bude s ním nakladané v zmysle bodu B.4. návrhu uznesenia (sústava zmlúv najmä o nakladaní s majetkom a financiami spoločnosti Baňa Dolina) považujeme za účelné uviesť, že popri súhlase členov predstavenstva majoritného akcionára (63 %) s uzavretím takýchto zmlúv (príloha č. 5) k ich podpisu bude pravdepodobne potrebný súhlas valného zhromaždenia akcionárov. Postoj ďalšieho významného akcionára ORSIA, a.s., o.c.p. Bratislava (33,82 %) k uzatvoreniu týchto zmlúv nie je v materiáli prezentovaný. Pritom v materiáli nie sú prezentované ani základná konštrukcia týchto zmlúv, či odôvodnenie podmienenosti poskytnutia štátnej pomoci na útlm banskej činnosti v Bani Dolina.

K návrhu na uzavretie zmluvy o účasti zástupcov štátu v orgánoch spoločnosti uvádzame, že od 1.8.1996 v dozornej rade akciovej spoločnosti Baňa Dolina pôsobí zástupca MH SR vo funkcii jej podpredsedu.

	Materiál neprináša, v zmysle uznesenia vlády č. 100/2000, ucelené vyhodnotenie dopadu útlmu banskej činnosti na zamestnanosť a na tvorbu pracovných miest s návrhom na riešenie (z tab. v časti  2-vývoj hospodárenia vyplýva, že v roku 2001 bude uvoľnených v priemere 131 pracovníkov, v roku 2002 celkom 180 pracovníkov a v ďalších rokoch 170 a 130 pracovníkov). 

Problém dopadov útlmu na zamestnanosť má riešiť v rámci úlohy  B.6. prednosta KÚ v Banskej Bystrici, ktorý má predložiť do konca marca 2002 vláde návrh riešenia zamestnanosti v okrese Veľký Krtíš. V tejto súvislosti poznamenávame, že o projektovom zámere LVL Dolina materiál neprináša informácie (úloha B.6a.), najmä o jeho absorbčnej schopnosti riešiť problém zamestnanosti v súvislosti s útlmom banskej činnosti, alebo v rámci okresu.

Vzhľadom na formovanie procesu útlmu a likvidácie hnedouhoľnej bane vo Veľkom Krtíši, na riziká vyplývajúce  z podmienenosti poskytovania štátnej pomoci na tento účel podpisom sústavy zmlúv a na potrebu zabezpečiť plynulý priebeh tohto procesu odporúčame do návrhu uznesenia zaradiť novú úlohu pre ministra hospodárstva:
„predložiť na rokovanie vlády správu o postupe útlmu banskej činnosti a likvidácie hnedouhoľnej bane v a.s. Baňa Dolina Veľký Krtíš“.
Termín 31.3.2002.

Odporúčame vláde rozhodnúť o predloženom návrhu s prihliadnutím na vyššie uvedené pripomienky a výsledok rozpravy vlády k materiálu.

Bratislava 26.10.2001